  Наталья Тетерина Дышетӥсьлэсь нуналзэ пусъён азьын, 4-тӥ коньывуонэ, элькунысь 113 устооссэ педагогъёсты – коньдонкузьым басьтонъя конкурсын вормисьёсты – данъязы Удмуртилэн тӧроезлэн резиденцияз. Сӥё-дано пумиськонэз Удмуртиысь кивалтэтлэн тӧроезлэн воштӥсез Анастасия Муталенко ортчытӥз. Вормисьёслы дипломъёс сётыкуз, со пусйиз, элькунын дышетон удысын узыр опыт люкамын шуыса. Элькунлэн дышетон сӧзнэтэз – данъяськон понна нимысьтыз муг. Ми доры ялан вазисько Москваысь, Санкт-Петербургысь вузъёс, кудъёсыз асьме пиналъёсын ужаны мылкыд каро. Малы ке шуоно олимпиадаосын, огъяросси конкурсъёсын вормисьёслэн лыдзыя ми куинь устоосыз (улосвылъёс – ред.) пӧлын. Со тӥляд тыршемды Анастасия Муталенко, Удмуртиысь кивалтэтлэн тӧроезлэн воштӥсезКизнерысь Надежда Соловьёва дышетон удысын 20 арлэсь ятыр тырше ни. Туннэ со 4 номеро нылпи садын крезьгуро кивалтӥсь луыса ужа но Кизнер ёросысь крезьгуро кивалтӥсьёслэн методикая огазеяськонэнызы кивалтэ. Коньдонкузьым басьтонъя вожвылъяськонэ со нырысетӥзэ пыриськиз но Удмуртиысь 100 устоосыз педагогъёс пӧлы шедиз. Конкурсэ портфолиоме ыстӥ, со кӧня ке люкетлэсь вал. Ӵектосъёсын ужан валтӥсь инты басьтэ. Берло куинь аръёс ӵоже быдэстэм пӧртэм крезьгуро проектъёсты келяй. Озьы ик нылпи садын но ёросын пиналъёсын быдэстэм пӧртэм-пӧртэм ужъёс. Аслам вормонэлы гинэ ӧвӧл, нылпиослэн вормонъёссылы но туж шумпотӥсько Надежда Соловьева, Кизнерысь 4 номеро нылпи садысь крезьгуро кивалтӥсьТодэ вайытом, Удмуртиысь 13 дышетӥсьёс федерал коньдэтысь 200 сюрс манетэн басьтӥзы. Эшшо 100 педагогъёслы быдэн 50 сюрс манетэн элькун бюджетысь сётӥзы. Вожвылъяськонын вормисьёс пӧлы Можга ёросысь удмурт кылъя но литературая дышетӥсь Тамара Петухова но шедиз. Ватсалом, 2010-тӥ арысен «Дышетон» йӧскалык ӵектос улсын Россиысь устооссэ дышетӥсьёсты коньдонкузьымен пусъёнъя конкурс ортчытӥське. 2018-тӥ арын элькун вожвылъяськонэ 245 адями пыриськиз. Тегъёс: Дышетон Ижкар Удмуртия дышетӥсьёс АнастасияМуталенко  